Document ID: 32001R0448

32001R0448
L 064/13
JURNALUL OFÍCIAL AL UNIUNII EUROPENE
REGULAMENTUL (CE) NR. 448/2001 AL COMISIEI
din 2 martie 2001
de stabilire a normelor de aplicare a Regulamentului (CE) nr. 1260/1999 al Consiliului privind procedura de efectuare a corecțiilor financiare cu privire la ajutorul acordat în cadrul Fondurilor Structurale
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1260/1999 al Consiliului din 21 iunie 1999 de adoptare a dispozițiilor generale privind Fondurile Structurale (1), în special articolul 53 alineatul (2),
după consultarea Comitetului înființat în temeiul articolului 147 din tratat,
după consultarea Comitetului privind structurile agricole și dezvoltarea rurală,
după consultarea Comitetului privind structurile din domeniul pescuitului și acvaculturii,
întrucât:
(1)
Articolul 39 alineatul (1) din Regulamentul (CE) nr. 1260/1999 solicită statelor membre să efectueze corecții financiare în legătură cu neregularitățile individuale sau sistemice, prin anularea totală sau parțială a contribuției Comunității.
(2)
În vederea asigurării aplicării uniforme a acestei dispoziții în întreaga Comunitate, trebuie să se stabilească dispoziții pentru determinarea acestor corecții și pentru informarea Comisiei.
(3)
Trebuie să se stabilească dispozițiile privind corecțiile financiare pe care le poate efectua Comisia în temeiul articolului 39 alineatul (3) din Regulamentul (CE) nr. 1260/1999 în cazul în care un stat membru nu își îndeplinește obligațiile care îi revin în conformitate cu articolul 39 alineatul (1) sau cu articolul 38.
(4)
Trebuie să se stabilească dispozițiile detaliate privind procedura în conformitate cu articolul 39 alineatul (2) din Regulamentul (CE) nr. 1260/1999 și trebuie să se aplice aceeași procedură în cazurile menționate la articolul 38 alineatul (5) din regulament.
(5)
Trebuie să se înlocuiască Regulamentul (CEE) nr. 1865/90 al Comisiei din 2 iulie 1990 privind dobânda aferentă unei plăți întârziate care trebuie achitată în cazul replății întârziate a ajutorului din Fondurile Structurale (2). Cu toate acestea, dispozițiile Regulamentului (CEE) nr. 1865/90 trebuie să se aplice în continuare ajutorului acordat pentru perioada de programare 1994-1999 în conformitate cu Regulamentul (CE) nr. 2052/88 (3) al Consiliului, astfel cum a fost modificat ultima dată prin Regulamentul (CE) nr. 3193/94 (4).
(6)
Prezentul regulament nu trebuie să aducă atingere dispozițiilor privind recuperarea ajutorului de stat stabilite prin articolul 14 din Regulamentul (CE) nr. 659/1999 al Consiliului din 22 martie 1999 de stabilire a normelor de aplicare a articolului 93 din Tratatul CE (5).
(7)
Măsurile prevăzute în prezentul regulament sunt în conformitate cu avizul Comitetului pentru dezvoltarea și conversia regiunilor,
ADOPTĂ PREZENTUL REGULAMENT:
CAPITOLUL I
Domeniu de aplicare
Articolul 1
Prezentul regulament stabilește normele de aplicare a Regulamentului (CE) nr. 1260/1999 privind procedura de efectuare a corecțiilor financiare aplicate ajutorului acordat prin Fondurile Structurale care este administrat de statele membre.
CAPITOLUL II
Corecțiile financiare efectuate de statele membre
Articolul 2
(1) În cazul neregularităților sistemice, investigațiile în temeiul articolului 39 alineatul (1) din Regulamentul (CE) nr. 1260/1999 acoperă toate operațiunile pasibile de a fi afectate.
(2) Dacă se anulează total sau parțial contribuția Comunității, statele membre iau în considerare natura și gravitatea neregularităților și pierderilor financiare ale fondurilor.
(3) Statele membre transmit Comisiei, ca anexă la ultimul raport trimestrial al fiecărui an furnizat în conformitate cu Regulamentul (CE) nr. 1681/94 (6) al Comisiei, o listă a acțiunilor de anulare inițiate în anul precedent, împreună cu o informare privind pașii deja parcurși sau încă necesari, dacă este cazul, pentru a modifica sistemele de administrare și control.
Articolul 3
(1) Dacă trebuie recuperate sume ca urmare a unei anulări în conformitate cu articolul 39 alineatul (1) din Regulamentul (CE) nr. 1260/1999, serviciul sau organismul competent inițiază acțiunile de recuperare și informează autoritățile de plată și administrare despre acest lucru. Recuperările se raportează și se contabilizează în conformitate cu articolul 8 din Regulamentul (CE) nr. 438/2001 (7) al Comisiei.
(2) Contribuția fondurilor anulată în conformitate cu alineatul (1) nu poate fi reutilizată pentru operațiunea sau operațiunile care au fost supuse corecției, nici, dacă o corecție financiară este făcută pentru o eroare sistemică, pentru operațiunile în cadrul cărora această eroare sistemică a avut loc. Statele membre informează Comisia în raportul menționat la articolul 2 alineatul (3) despre cum au decis sau propus să se reutilizeze fondurile anulate sau, dacă este cazul, să se modifice planul financiar de asistență.
CAPITOLUL III
Corecțiile financiare efectuate de Comisie
Articolul 4
(1) Valoarea corecțiilor financiare efectuate de Comisie în conformitate cu articolul 39 alineatul (3) din Regulamentul (CE) nr. 1260/1999 pentru neregularități individuale sau sistemice este estimată oricând este posibil și realizabil pe baza unui dosar individual și este egală cu valoarea cheltuielilor solicitate greșit Fondurilor, având în vedere principiul proporționalității.
(2) În cazul în care nu este posibil sau practicabil să se cuantifice în mod precis valoarea cheltuielilor în neregulă, sau dacă ar fi nepotrivit să se anuleze în întregime cheltuiala respectivă și Comisia își bazează prin urmare corecțiile sale financiare pe extrapolare sau pe un preț fix, se procedează după cum urmează:
(a)
în cazul extrapolării, se utilizează un model de tranzacții cu aceleași caracteristici;
(b)
în cazul unui preț fix, se estimează importanța încălcării reglementărilor și mărimea și implicațiile financiare ale neregulii stabilite.
(3) În cazul în care Comisia își întemeiază poziția pe fapte constatate de alți auditori decât aceia ai propriilor servicii, aceasta trage propriile concluzii cu privire la consecințele financiare, după examinarea măsurilor luate de statele membre interesate în conformitate cu articolul 39 alineatul (1) din Regulamentul (CE) nr. 1260/1999, a rapoartelor furnizate în conformitate cu Regulamentul (CE) nr. 1681/94 și a oricăror răspunsuri din partea statelor membre.
Articolul 5
(1) Termenul în care statul membru interesat poate să răspundă la o cerere în temeiul articolului 39 alineatul (2) primul paragraf din Regulamentul (CE) nr. 1260/1999 pentru a-și prezenta comentariile și, dacă este cazul, a face corecții este de două luni, cu excepția cazurilor justificate corespunzător când un termen mai mare poate fi acordat de către Comisie.
(2) În cazul în care Comisia propune corecții financiare pe baza extrapolării sau a unui preț fix, statelor membre li se oferă ocazia să demonstreze, prin examinarea dosarelor în cauză, că amploarea reală a neregularității a fost mai mică decât evaluarea Comisiei. De comun acord cu Comisia, statele membre pot limita sfera examinării la o parte sau un eșantion adecvat al dosarelor în cauză. Cu excepția cazurilor corespunzător justificate, termenul permis pentru această examinare nu trebuie să depășească un termen ulterior cu două luni termenului de două luni menționat în alineatul (1). Rezultatele acestor examinări se analizează conform dispozițiilor din articolul 39 alineatul (2) al doilea paragraf din Regulamentul (CE) nr. 1260/1999. Comisia poate lua în considerare orice dovadă furnizată de statele membre în limitele acestui termen.
(3) Ori de câte ori statele membre obiectează la observațiile făcute de Comisie și are loc o audiere în conformitate cu articolul 39 alineatul (2) al doilea paragraf din Regulamentul (CE) nr. 1260/1999, termenul de trei luni în care Comisia poate lua o decizie în conformitate cu articolul 39 alineatul (3) din respectivul regulament începe să curgă de la data audierii.
Articolul 6
În cazurile în care Comisia a suspendat plățile în conformitate cu articolul 38 alineatul (5) din Regulamentul (CE) nr. 1260/1999, Comisia și statele membre interesate depun eforturi pentru a ajunge la un acord în termenul de cinci luni menționat în articolul 38 alineatul (5) din Regulamentul (CE) nr. 1260/1999 în conformitate cu procedura și termenele stabilite în articolul 5 alineatele (1) și (2). Dacă nu se ajunge la nici un acord, se aplică articolul 5 alineatul (3).
Articolul 7
(1) Orice plată datorată care trebuie făcută Comisiei în conformitate cu articolul 39 alineatul (4) din Regulamentul (CE) nr. 1260/1999 se efectuează înainte de scadența indicată în ordinul de recuperare stabilit în conformitate cu articolul 28 din regulamentul financiar aplicabil bugetului general al Comunităților Europene. Această scadență este ultima zi a celei de a doua luni care urmează emiterii ordinului.
(2) Orice întârziere în efectuarea plății duce la majorarea dobânzii în contul plății întârziate, începând cu data scadentă menționată în alineatul (1) și încheindu-se la data efectivă de efectuare a plății. Rata acestei dobânzi este cu un punct procentual și jumătate mai mare decât rata aplicată de Banca Centrală Europeană în principalele sale operațiuni de refinanțare în prima zi lucrătoare a lunii care include scadența.
(3) Corecția financiară efectuată în conformitate cu articolul 39 alineatul (3) din Regulamentul (CE) nr. 1260/1999 nu trebuie să aducă atingere obligațiilor statelor membre de a cere rambursări în conformitate cu articolul 38 alineatul (1) litera (h) din Regulamentul (CE) nr. 1260/1999 și articolul 3 alineatul (1) din prezentul regulament și de a recupera ajutorul de stat în conformitate cu articolul 14 din Regulamentul (CE) nr. 659/1999.
CAPITOLUL IV
Dispoziții finale
Articolul 8
Regulamentul (CEE) nr. 1865/90 se abrogă.
Dispozițiile sale continuă, cu toate acestea, să se aplice ajutorului acordat pentru perioada de programare 1994-1999 în conformitate cu Regulamentul (CEE) nr. 2052/88.
Articolul 9
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 martie 2001.

Labels: 2
4
19
18
15